ભારતનો આર્થિક વૃદ્ધિદર ૭.૫-૮.૫ ટકાની રેન્જમાં છે અને લાંબા ગાળાથી તે જળવાયો છે. મારા મતે ભારત જેવું ઊભરતું બજાર લાંબા ગાળાના રોકાણની રીતે બહુ આકર્ષક જણાય છે. કેટલાક દેશો દ્વારા જાહેર કરાયેલી નીતિઓ છતાં અમેરિકન કંપનીઓ ભારત જેવા દેશોમાં ઉત્પાદન ચાલુ રાખશે. કારણ કે અહીં ફેક્ટરી શરૂ કરવાના સ્પર્ધાત્મક લાભ છે અને ટેરિફ, પ્રતિબંધ કે અન્ય નિયંત્રણો દ્વારા તેને નાબૂદ કરી શકાય તેમ નથી. અમેરિકાનું અર્થતંત્ર ઘણું મજબૂત છે અને મને આશા છે કે, તેની મજબૂતાઈ જળવાશે. જોકે, અત્યારે અમેરિકન બજાર ઇકોનોમિક સાઇકલની ટોચ પર છે. એટલે રોકાણકારે લાંબા ગાળે શું આકર્ષક જણાય છે તેની પર ધ્યાન કેન્દ્રિત કરવું જોઈએ. ટૂંકા ગાળાને મહત્ત્વ આપવાને બદલે ભારત જેવાં ઊભરતાં બજારો લાંબા ગાળે સારું વળતર આપશે એવી ધારણા છે. અમારા મલ્ટિનેશનલ ગ્રાહકો ભારતની લાંબા ગાળાની વૃદ્ધિ અંગે સાનુકૂળ વલણ ધરાવે છે.